**OBRAZLOŽENJE II. IZMJENA I DOPUNA PRORAČUNA**

**GRADA NOVSKE ZA 2024. GODINU**

**PRAVNI OSNOV**

 Odredbama članka 45. Zakona o proračunu („Narodne novine“, broj 144/21) propisano je da se izmjenama i dopunama proračuna mijenja plan isključivo za tekuću proračunsku godinu. Na postupak donošenja izmjena i dopuna proračuna na odgovarajući se način primjenjuju odredbe Zakona za postupak donošenja proračuna.

**OBRAZLOŽENJE PRIHODA I PRIMITAKA, RASHODA I IZDATAKA**

 Drugim izmjenama i dopunama iskazano je smanjenje proračuna za 1,53 % ili 670.064,00 eura. Ukupno planirani prihodi i primici s planiranim viškom prihoda ovim izmjenama iznose 43.177.755,00 eura.

*Prihodi poslovanja* s planom od 29.946.319,00 eura povećani su za 522.246,00 eura tako da plan iznosi 30.468.565,00 eura.

*Prihodi pomoći* iskazani su s povećanjem za 522.246,00 eura te plan prihoda iznosi 19.240.296,00 eura. Promjene u ovoj skupini prihoda iskazane su na ime odobrenih projekata koji su prijavljeni na javne pozive kod nadležnih institucija. Sredstva su odobrena za obnovu fasade na zgradi stare pošte u iznosu od 90.000,00 eura, 300.000,00 eura odobrena su sredstva za postavljanje umjetne trave na pomoćnom igralištu NK Libertas, 28.604,00 eura za uređenje dječjeg igrališta u vrtiću Stribor. Izvršena je korekcija planiranih sredstava za projekt Dogradnja i opremanje Centra za starije osobe Novska, sa smanjenjem od 65.006,00 eura sukladno provedenoj nabavi tj. pristiglim ponudama. Planirana su sredstva za naknadu štete zbog elementarnih nepogoda u iznosu od 168.648,00 eura.

*Prihodi od prodaje nefinancijske imovine*  iskazani su sa smanjenjem za 1.192.310,00 eura radi uravnoteženja financijskog plana.

*Rashodi poslovanja* s planom od 11.099.279,00 eura iskazani su sa povećanjem od 216.099,00 eura te plan ovim izmjenama i dopunama proračuna iznosi 11.315.378,00 eura. Povećanje na stavci materijalnih rashoda u iznosu od 35.951,00 eura odnosi se na povećanje plana rashoda za održavanje objekata u vlasništvu Grada (stanovi, domovi…). Naknade građanima i kućanstvima povećane su za 1.000,00 eura jer je potrebno osigurati dostatna sredstva za plaćanje priključka članovima HVIDR-e. Ostali rashodi na kontu skupine 38 iskazani su s povećanjem od 179.148,00 eura i najvećim dijelom odnose se na isplatu naknade za štete uzrokovane prirodnim nepogodama u iznosu od 168.648,00 eura.

*Rashodi za nabavu nefinancijske imovine* iskazani su sa smanjeni su za 886.163,00 eura tako da plan iznosi 31.494.537,00 eura. U ovoj skupini rashoda iskazana su sredstva za nove projekte koji se sufinanciraju iz državnog proračuna kao npr. 234.000,00 eura za obnovu pročelja zgrade pošte, ulaganja u dječje vrtiće s 39.728,00 eura, održavanje sportskih objekata 640.000,00 eura. Rashodi u ovoj skupini smanjeni su na projektu Dogradnja i opremanje Centra za starije osobe Novska radi usklađenja plana i pristiglih ponuda u postupku javne nabave. Kako radovi nisu završeni u prethodnoj godini s 56.057,00 eura ponovno je otvoren projekt Pristupna prometnica hotela Knopp.

 PROČELNICA

 Marica Vitković